Հարյուր օրը իրականությունը ստուգելու, խորհելու եւ անհրաժեշտության դեպքում նաեւ ուղղումներ մտցնելու ժամանակը պետք է լինի: Մի բան է փոխզիջումների եւ բարեփոխումների ոգով կենտրոնանալ ներքին հարցերի լուծման վրա, մի այլ բան է արտաքին քաղաքական ոլորտներում դիմել ռիսկերիՙ առանց հաշվի առնելու տարածաշրջանի աշխարհաքաղաքական իրականությունը: Արեւելամետ կամ արեւմտամետ քաղաքականություն վարելու գործընթացը, եթե անհամաչափ է իրականացվում, ապա լավ բան չի խոստանում Հայաստանին, հատկապես որովհետեւ պատերազմանման մթնոլորտ է տիրում Ադրբեջանի հետ սահմանի երկարությամբ, որտեղ արդեն երկար տարիներ ոչ պատերազմ- ոչ խաղաղություն դրությունն է գերիշխում: Սա էլ հենց պետք է լուրջ ազդանշան դառնա եւ զգուշացնի իշխանություններին, որ բոլորովին ժամանակը չէ փոխելու ստատուս քվոն կամ այլ ցնցող գործողություններ կատարելու: